VS vaar vrot in vullisterrein-oudit | Netwerk24
VS vaar vrot in vullisterrein-oudit
Slegs een vullisterrein in die Vrystaat het meer as 50% in ’n oudit deur AfriForum behaal.
Die organisasie het in Mei ’n nasionale projek om die gehalte van vullisterreine in al nege provinsies te oudit, van stapel gestuur.
Van die 127 vullisterreine wat in al die provinsies geoudit is, het 20 vullisterreine in die Vrystaat nie aan die nasionale standaarde voldoen nie.
Dit is ’n vereiste volgens die toepaslike wetgewing dat ’n vullisterrein aan bepaalde vereistes voldoen.
Vullisterreine in die Vrystaat het soos volg gevaar: Bethlehem 16%, Bloemfontein-Noord 10%, Bloemfontein-Suid 14%, Boshoff 18%, Brandfort 2%, Bultfontein 24%, Dealesville 26%, Frankfort 3%, Harrismith 13%, Hennenman 26%, Hertzogville 36%, Kroonstad 16%, Odendaalsrus 7%, Parys 16%, Reitz 13%, Sasol 18%, Theunissen 24%, Virginia 6%, Welkom 13% en Winburg 54%.
Die oudit het bestaan uit ’n lys van 33 vrae wat die minimum vereistes vir vullisterreine in Suid-Afrika meet. Die vraelys sluit faktore soos toegangsbeheer, brande, mediese afval, omheining en rehabilitasie in.
’n Vullisterrein moet minstens 80% behaal om aan wetgewing te voldoen.
Volgens JP Nel, assistent-koördineerder vir die Hoogland-streek, is die meeste vullisterreine in die Vrystaat in ’n haglike toestand.
“Al die vullisterreine wat geoudit is, is in ’n slegte toestand – slegs een vullisterrein het meer as 50% behaal.”
“In sommige gevalle is daar terreine wat geensins in stand gehou word nie en waar vullis kilometers ver buite die terrein rondlê,” sê Nel.
Die organisasie sal ook druk op owerhede in hul gebiede plaas om afvalmoniteringskomitees te stig om die afvalbestuursproses te verbeter.
Dié komitees sal bestaan uit munisipaliteite en belanghebbende partye wat vullisbestuur in die betrokke dorp wil verbeter.